62021CJ0234_RES
Kawża C‑234/21
Défense Active des Amateurs d’Armes ASBL et
vs
Conseil des ministres
(talba għal deċiżjoni preliminari, imressqa mill-Cour constitutionnelle (il-Belġju))
Sentenza tal-Qorti tal-Ġustizzja (Awla Manja) tal‑5 ta’ Marzu 2024
“Rinviju għal deċiżjoni preliminari – Approssimazzjoni tal-leġiżlazzjonijiet – Direttiva 91/477/KEE – Kontroll tal-akkwist u tal-pussess ta’ armi tan-nar – Armi tan-nar ipprojbiti jew suġġetti għal awtorizzazzjoni – Armi tan-nar semiawtomatiċi – Direttiva 91/477, kif emendata bid-Direttiva (UE) 2017/853 – Artikolu 7(4a) – Possibbiltà għall-Istati Membri li jikkonfermaw, iġeddu jew jestendu l-awtorizzazzjonijiet – Allegata impossibbiltà li din il-possibbiltà tiġi eżerċitata fir-rigward tal-armi tan-nar semiawtomatiċi kkonvertiti għall-isparar inbjank jew f’armi akustiċi u tas-salut – Validità – Artikolu 17(1) u Artikoli 20 u 21 tal-Karta tad-Drittijiet Fundamentali tal-Unjoni Ewropea – Prinċipju ta’ protezzjoni tal-aspettattivi leġittimi”
Approssimazzjoni tal-leġiżlazzjonijiet – Akkwist u pussess ta’ armi – Direttiva 91/477 – Possibbiltà għall-Istati Membri li jikkonfermaw, iġeddu jew jestendu l-awtorizzazzjonijiet – Kamp ta’ applikazzjoni – Sistema tranżitorja – Armi tan-nar semiawtomatiċi kkonvertiti għall-isparar inbjank u mhux ikkonvertiti legalment akkwistati u rreġistrati qabel id-dħul fis-seħħ tad-Direttiva 2017/85 – Inklużjoni – Validità fid-dawl tad-dritt għall-proprjetà kif ukoll tal-prinċipji ta’ ugwaljanza f’għajnejn il-liġi, ta’ nondiskriminazzjoni u ta’ protezzjoni tal-aspettattivi leġittimi
(Karta tad-Drittijiet Fundamentali tal-Unjoni Ewropea, Artikoli 17(1), 20 u 21; Direttiva tal-Kunsill 91/477, kif emendata bid-Direttiva 2017/853, Artikolu 7(4a))
(ara l-punti 42 sa 54, u 57 sa 68, u d-dispożittiv)
Sunt
Adita b’talba għal deċiżjoni preliminari mill-Cour constitutionnelle (il-Qorti Kostituzzjonali, il-Belġju), il-Qorti tal-Ġustizzja, bl-Awla Manja bħala l-kulleġġ ġudikanti, ikkonfermat il-validità tal-Artikolu 7(4a) tad-Direttiva 91/477, dwar il-kontroll ta’ l-akkwist u l-pussess ta’ armi (
1
), kif emendata bid-Direttiva 2017/853, fid-dawl tad-dritt għall-proprjetà (
2
) kif ukoll tal-prinċipji ta’ ugwaljanza f’għajnejn il-liġi (
3
), ta’ nondiskriminazzjoni (
4
) u ta’ protezzjoni tal-aspettattivi leġittimi. Skont il-Qorti tal-Ġustizzja, din id-dispożizzjoni, kuntrarjament għall-premessa interpretattiva adottata mill-qorti tar-rinviju, tawtorizza lill-Istati Membri jeżerċitaw il-possibbiltà li jipprevedu sistema tranżitorja li tkopri l-armi tan-nar semiawtomatiċi kollha legalment akkwistati u rreġistrati, qabel id-dħul fis-seħħ tad-Direttiva 2017/853, fit‑13 ta’ Ġunju 2017, kemm jekk ikunu armi tan-nar semiawtomatiċi li jistgħu jisparaw balal (
5
) u kemm jekk armi tan-nar semiawtomatiċi kkonvertiti għall-isparar inbajk, għall-ispirar ta’ sustanzi irritanti, ta’ sustanzi attivi oħra jew ta’ munizzjoni pirotekniċi, jew ikkonvertiti f’armi akustiċi u tas-salut (iktar ’il quddiem l-“armi tan-nar semiawtomatiċi kkonvertiti”) (
6
).
Défense Active des Amateurs d’Armes ASBL, NG u WL kienu adixxew lill-Qorti Kostituzzjonali b’rikors għall-annullament ta’ dispożizzjoni ta’ liġi Belġjana li ma kinitx tipprevedi, kuntrarjament għall-armi semiawtomatiċi li jistgħu jisparaw balal, il-possibbiltà, bħala miżura tranżitorja, li jinżamm il-pussess ta’ armi tan-nar semiawtomatiċi kkonvertiti akkwistati qabel it‑13 ta’ Ġunju 2017 (
7
). Il-Qorti Kostituzzjonali qieset li l-Artikolu 153(5) tal-Liġi tal‑5 ta’ Mejju 2019, moqri flimkien mal-Artikolu 163 ta’ din il-liġi, kien jistabbilixxi f’dan is-sens differenza fit-trattament bejn, minn naħa, il-persuni li, qabel it‑13 ta’ Ġunju 2017, kienu legalment akkwistaw u rreġistraw arma semiawtomatika li tista’ tispara balal u, min-naħa l-oħra, dawk li, qabel din l-istess data, kienu legalment akkwistaw u rreġistraw arma tan-nar semiawtomatika kkonvertita biex tintuża biss għall-isparar inbjank, sa fejn il-persuni fl-ewwel kategorija biss kienu jibbenefikaw minn sistema tranżitorja li kienet tippermettilhom ikomplu jżommu, taħt kundizzjonijiet, l-arma tan-nar semiawtomatika tagħhom, li hija attwalment ipprojbita. Skont il-qorti tar-rinviju, din id-differenza fit-trattament kienet toriġina mill-Artikolu 7(4a) tad-Direttiva 91/477, peress li din id-dispożizzjoni fil-fehma tagħha ma ppermettietx lil Stat Membru jestendi tali sistema tranżitorja għal din it-tieni kategorija ta’ armi semiawtomatiċi. Għaldaqstant, hija ddeċidiet li tistaqsi lill-Qorti tal-Ġustizzja dwar il-validità ta’ dan l-artikolu.
Il‑kunsiderazzjonijiet tal‑Qorti tal‑Ġustizzja
Qabelxejn, il-Qorti tal-Ġustizzja vverifikat l-eżattezza tal-premessa li fuqha kienet ibbażata l-kwistjoni li tressqet quddiemha u li tipprovdi li l-Artikolu 7(4a) tad-Direttiva 91/477 jawtorizza lill-Istati Membri jipprevedu sistema tranżitorja biss għall-armi tan-nar semiawtomatiċi li jistgħu jisparaw balal li jaqgħu taħt il-kategoriji A.6 sa A.8, u mhux għall-armi tan-nar semiawtomatiċi kkonvertiti, li jaqgħu taħt il-kategorija A.9.
F’dan ir-rigward, fl-ewwel lok, hija kkonstatat li, fid-dawl tal-formulazzjoni ta’ din id-dispożizzjoni, il-possibbiltà offruta lill-Istati Membri li jikkonfermaw, iġeddu jew jestendu awtorizzazzjonijiet tapplika biss għall-armi tan-nar semiawtomatiċi li jaqgħu taħt il-kategoriji A.6 sa A.8 li, qabel id-dħul fis-seħħ tad-Direttiva 2017/853, kienu kklassifikati fil-kategorija B ta’ “armi tan-nar soġġetti għal awtorizzazzjoni” (
8
) u li kienu ġew legalment akkwistati u rreġistrati qabel it‑13 ta’ Ġunju 2017 (
9
), bla ħsara għall-osservanza tal-kundizzjonijiet l-oħra stabbiliti fid-Direttiva 91/477.
Fit-tieni lok, fir-rigward tal-kuntest li minnu jagħmel parti l-Artikolu 7(4a) tad-Direttiva 91/477, il-Qorti tal-Ġustizzja eżaminat, l-ewwel nett, jekk l-armi tan-nar semiawtomatiċi kkonvertiti li jaqgħu taħt il-kategorija A.9, legalment akkwistati u rreġistrati qabel it‑13 ta’ Ġunju 2017, kinux ikklassifikati taħt “il-Kategorija B ‑ armi tan-nar soġġetti għall-awtorizzazzjoni”. F’dan ir-rigward hija enfasizzat li dawn l-armi, minkejja l-konverżjoni tagħhom, jissodisfaw il-kriterji li jiddefinixxu l-kunċett ta’ “armi tan-nar” previsti mid-Direttiva 91/477 (
10
). Barra minn hekk, kif tirrileva l-premessa 20 tad-Direttiva 2017/853 (
11
), jeżisti riskju kbir li tali armi semiawtomatiċi kkonvertiti għall-isparar inbjank jista’ jerġa’ jkollhom l-istess livell ta’ perikolu bħal qabel billi jerġgħu jiġu kkonvertiti sabiex jisparaw tiri, balla jew projettili permezz tal-azzjoni ta’ propellant kombustibbli.
Għaldaqstant, fir-rigward ta’ dawn l-armi tan-nar semiawtomatiċi kkonvertiti, il-Qorti tal-Ġustizzja osservat, minn naħa, li l-leġiżlatur tal-Unjoni ma eskludihomx espressament mid-definizzjoni ta’ arma tan-nar. Min-naħa l-oħra, il-preċiżazzjoni li tinsab fid-Direttiva 2017/853, li tipprovdi li huwa essenzjali li tiġi indirizzata l-problema mqajma minn tali armi billi dawn jiġu inklużi fil-kamp ta’ applikazzjoni tad-Direttiva 91/477 (
12
), ma tistax tinftiehem fis-sens li dawn l-armi jaqgħu taħt il-kamp ta’ applikazzjoni ta’ din id-direttiva biss sa minn wara d-dħul fis-seħħ tal-imsemmija Direttiva 2017/853. Hija pjuttost hija intiża li tikkonferma li l-armi tan-nar semiawtomatiċi kkonvertiti jaqgħu fil-kamp ta’ applikazzjoni tad-Direttiva 91/477, kif emendata bid-Direttiva 2017/853. Għaldaqstant, l-armi tan-nar semiawtomatiċi li jaqgħu taħt il-kategorija A.9, legalment akkwistati u rreġistrati qabel it‑13 ta’ Ġunju 2017, għandhom jitqiesu li ġew ikklassifikati fil-kategorija B tad-Direttiva 91/477, applikabbli qabel id-dħul fis-seħħ tad-Direttiva 2017/853.
It-tieni nett, il-Qorti tal-Ġustizzja vverifikat jekk l-armi tan-nar ikkonvertiti jistgħux jaqgħu kemm taħt il-kategorija A.9 kif ukoll taħt waħda mill-kategoriji A.6 sa A.8. F’dan ir-rigward, skont il-formulazzjoni tal-kategorija A.9, din tinkludi “kwalunkwe arma tan-nar f’din il-kategorija” li ġiet ikkonvertita. Għaldaqstant, sabiex arma tan-nar tkun tista’ taqa’ taħt din il-kategorija, hija għandha mhux biss tkun ġiet ikkonvertita għall-isparar inbjank, għall-isparar ta’ sustanzi irritanti, ta’ sustanzi attivi oħra jew ta’ munizzjon pirotekniċi, jew tkun ġiet ikkonvertita f’arma akustika u tas-salut, iżda għandha wkoll tissodisfa l-kriterji stabbiliti fil-punti 2, 3, 6, 7 jew 8 tal-“Kategorija A - Armi tan-nar ipprojbiti” (
13
). Din il-formulazzjoni għandha għaldaqstant it-tendenza tindika li l-fatt li tali konverżjoni tkun twettqet fuq arma, li timplika l-inklużjoni tagħha fil-kategorija A.9, ma għandux l-effett li jeżentaha mill-klassifikazzjoni tagħha fil-kategoriji A.2, A.3, A.6, A.7 jew A.8. Fil-fatt, minn naħa, l-armi li jaqgħu taħt il-kategorija A.9 jissodisfaw il-kriterji li jiddefinixxu l-kunċett ta’ “arma tan-nar” u, min-naħa l-oħra, dawn il-kategoriji A.2, A.3, A.6, A.7 jew A.8 ma jagħmlu ebda distinzjoni skont jekk l-armi tan-nar koperti minnhom ġewx ikkonvertiti jew le.
Għal dak li jirrigwarda, fit-tielet lok, l-għanijiet imfittxija mid-Direttivi 91/477 u 2017/853, il-Qorti tal-Ġustizzja kkonstatat, l-ewwel nett, li ż-żieda tal-kategorija A.9 matul il-proċedura leġiżlattiva li wasslet għall-adozzjoni tad-Direttiva 2017/853 kienet intiża li tiċċara li l-armi tan-nar ikkonvertiti kienu jaqgħu fil-kamp ta’ applikazzjoni tad-Direttiva 91/477. Għall-kuntrarju, ebda element ma jindika li l-leġiżlatur tal-Unjoni xtaq, permezz ta’ din iż-żieda, ineħħi l-armi tan-nar ikkonvertiti mill-kategoriji A.2, A.3, A.6, A.7 jew A.8 jew mill-kamp ta’ applikazzjoni tal-Artikolu 7(4a) tad-Direttiva 91/477.
It-tieni nett, peress li d-Direttiva 2017/853 tirrispetta d-drittijiet fundamentali u tosserva l-prinċipji rrikonoxxuti, b’mod partikolari, mill-Karta (
14
), il-Qorti tal-Ġustizzja kkonstatat li l-Artikolu 7(4a) tad-Direttiva 91/477 huwa intiż li jiggarantixxi r-rispett tad-drittijiet kweżiti u, b’mod partikolari, dak tad-dritt għall-proprjetà (
15
). F’dan ir-rigward, dan l-artikolu essenzjalment jippermetti lill-Istati Membri jżommu l-awtorizzazzjonijiet diġà mogħtija għall-armi tan-nar semiawtomatiċi li jaqgħu taħt il-kategoriji A.6 sa A.8, li qabel id-dħul fis-seħħ ta’ din id-direttiva kienu kklassifikati fil-kategorija B u li kienu ġew legalment akkwistati u rreġistrati qabel it‑13 ta’ Ġunju 2017. Għaldaqstant, id-Direttiva 91/477 ma tistax tinftiehem fis-sens li timponi l-esproprjazzjoni ta’ tali armi mingħand il-proprjetarji. Għaldaqstant, fid-dawl tal-għan li jiġi żgurat ir-rispett tad-drittijiet kweżiti għall-proprjetà, l-Artikolu 7(4a), li jipprevedi eċċezzjoni għall-prinċipju tal-projbizzjoni tal-pussess tal-armi tan-nar li jaqgħu taħt il-kategoriji A.6 sa A.8, ma jistax ikun is-suġġett ta’ interpretazzjoni li jkollha l-effett li teskludi mill-kamp ta’ applikazzjoni tiegħu tali armi meta dawn jissodisfaw ukoll il-kriterji supplimentari stabbiliti fil-kategorija A.9.
It-tielet nett, il-Qorti tal-Ġustizzja fakkret li d-Direttiva 91/477 għandha l-għan li ssaħħaħ il-fiduċja reċiproka bejn l-Istati Membri fil-qasam tas-salvagwardja tas-sigurtà tal-persuni u li tiżgura s-sigurtà pubblika taċ-ċittadini tal-Unjoni. Issa, ebda wieħed minn dawn l-għanijiet ma jipprekludi li d-detenturi tal-armi tan-nar li jaqgħu kemm taħt waħda mill-kategoriji A.6 sa A.8 kif ukoll taħt il-kategorija A.9 jkunu jistgħu jibbenefikaw mis-sistema tranżitorja prevista fl-Artikolu 7(4a) tad-Direttiva 91/477.
Fil-fatt, minn naħa, tali interpretazzjoni hija tali li tikkontribwixxi għall-għan li jiġi ffaċilitat il-funzjonament tas-suq intern. Min-naħa l-oħra, fir-rigward tal-għan li tiġi żgurata s-sigurtà pubblika taċ-ċittadini tal-Unjoni, qabelxejn, l-armi tan-nar li jissodisfaw il-kriterji tal-kategorija A.9 jidhru li jippreżentaw perikolu inqas immedjat minn dawk li jaqgħu esklużivament taħt il-kategoriji A.6 sa A.8. Imbagħad, mill-formulazzjoni tal-Artikolu 7(4a) tad-Direttiva 91/477 jirriżulta li l-possibbiltà prevista f’din id-dispożizzjoni tapplika biss għal armi tan-nar li jkunu ġew legalment akkwistati u rreġistrati qabel it‑13 ta’ Ġunju 2017. Madankollu, dan jimplika b’mod partikolari li r-rekwiżiti, partikolarment dawk dwar is-sigurtà, previsti f’dan ir-rigward mid-Direttiva 91/477, fil-verżjoni tagħha applikabbli qabel id-dħul fis-seħħ tad-Direttiva 2017/853, kienu ġew osservati. Fl-aħħar nett, din il-formulazzjoni timplika li, fil-mument meta Stat Membru jipprevedi, bl-applikazzjoni tal-imsemmija dispożizzjoni, li jikkonferma, iġedded jew jestendi awtorizzazzjoni għal arma tan-nar semiawtomatika li taqa’ taħt il-kategoriji A.6 sa A.8, il-kundizzjonijiet l-oħra, b’mod partikolari dawk relatati mas-sigurtà, stabbiliti fid-Direttiva 91/477, ikunu ssodisfatti.
Minn dan il-Qorti tal-Ġustizzja kkonkludiet li l-għan li tiġi żgurata s-sigurtà pubblika taċ-ċittadini tal-Unjoni ma jistax jiġi kompromess mill-fatt li d-detenturi tal-armi tan-nar li jaqgħu kemm taħt waħda mill-kategoriji A.6 sa A.8 kif ukoll taħt il-kategorija A.9 jistgħu jibbenefikaw miż-żamma, skont l-Artikolu 7(4a) tad-Direttiva 91/477, tal-awtorizzazzjonijiet diġà mogħtija għal armi li jaqgħu taħt dawn il-kategoriji A.6 sa A.8.
Fir-raba’ lok, il-Qorti tal-Ġustizzja qieset li tali interpretazzjoni ta’ dan l-Artikolu 7(4a), li taqbel mal-formulazzjoni tiegħu u mal-kuntest li minnu jagħmel parti kif ukoll mal-istruttura u mal-għanijiet tal-leġiżlazzjoni li jagħmel parti minnha, lanqas ma għandha l-konsegwenza li ċċaħħad minn kull effett utli lill-imsemmija dispożizzjoni jew liż-żieda, permezz tad-Direttiva 2017/853, tal-kategorija A.9.
Għall-kuntrarju, din l-interpretazzjoni tiżgura l-effett utli tal-imsemmi Artikolu 7(4a) sa fejn huwa intiż li jiggarantixxi r-rispett tad-drittijiet kweżiti u, b’mod partikolari, dak tad-dritt għall-proprjetà. Barra minn hekk, din bl-ebda mod ma taffettwa l-għan ta’ kjarifika li l-leġiżlatur tal-Unjoni fittex li jilħaq permezz taż-żieda tal-kategorija A.9. Barra minn hekk, din il-kategorija tinkludi mhux biss l-armi tan-nar li jaqgħu kemm taħt il-kategoriji A.6 sa A.8 kif ukoll taħt il-kategorija A.9, iżda wkoll dawk li jaqgħu taħt il-kategoriji A.2 u A.3 li għaddew minn tali konverżjonijiet, li ma kinux, min-naħa tagħhom, koperti mill-possibbiltà mogħtija lill-Istati Membri mill-Artikolu 7(4a) tad-Direttiva 91/477.
Fid-dawl tal-interpretazzjoni hekk adottata tal-Artikolu 7(4a) tad-Direttiva 91/477, il-Qorti tal-Ġustizzja kkonkludiet li l-premessa li fuqha kienet ibbażata d-domanda tal-Qorti Kostituzzjonali kienet żbaljata u li, f’dawn iċ-ċirkustanzi, l-eżami ta’ din id-domanda ma żvela ebda element tali li jaffettwa l-validità tal-imsemmi artikolu fid-dawl tad-dritt għall-proprjetà kif ukoll tal-prinċipji ta’ ugwaljanza f’għajnejn il-liġi, ta’ nondiskriminazzjoni u ta’ protezzjoni tal-aspettattivi leġittimi.
(
1
)	Skont l-Artikolu 7(4a) tad-Direttiva tal-Kunsill 91/477/KEE tat‑18 ta’ Ġunju 1991 dwar il-kontroll ta’ l-akkwist u l-pussess ta’ armi (ĠU Edizzjoni Speċjali bil-Malti, Kapitolu 13, Vol. 11, p. 3, rettifika fil-ĠU 2020, L 191, p. 5), kif emendata bid-Direttiva (UE) 2017/853 tal-Parlament Ewropew u tal-Kunsill tas‑17 ta’ Mejju 2017 (ĠU 2017, L 137, p. 22) (iktar ’il quddiem id-“Direttiva 91/477”), “[l]-Istati Membri jistgħu jiddeċiedu li jikkonfermaw, iġeddu jew itawwlu awtorizzazzjonijiet għal armi tan-nar semiawtomatiċi kklassifikati fil-punt 6, 7 jew 8 tal-kategorija A fir-rigward ta’ arma tan-nar li kienet ikklassifikata fil-kategorija B, u akkwistata legalment u rreġistrata, qabel it‑13 ta’ Ġunju 2017, soġġett għall-kundizzjonijiet l-oħra stabbiliti f’din id-Direttiva. Barra minn hekk, l-Istati Membri jistgħu jippermettu li tali armi tan-nar jiġu akkwistati minn persuni awtorizzati oħra mill-Istati Membri skont din id-Direttiva [...]”.
(
2
)	Previst fl-Artikolu 17(1) tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”).
(
3
)	Previst fl-Artikolu 20 tal-Karta.
(
4
)	Previst fl-Artikolu 21 tal-Karta.
(
5
)	Imsemmija fil-punti 6 sa 8 tal-“Kategorija A – Armi tan-nar ipprojbiti”, li tinsab fil-punt A tal-Parti II tal-Anness I tad-Direttiva 91/477 (iktar ’il quddiem il-“kategoriji A.6 sa A.8”).
(
6
)	Imsemmija fil-punt 9 tal-“Kategorija A Armi tan-nar ipprojbiti”, li tinsab fil-punt A tal-Parti II tal-Anness I tad-Direttiva 91/477 (iktar ’il quddiem il-“kategoriji A.9”).
(
7
)	Loi du 5 mai 2019 portant des dispositions diverses en matière pénale et en matière de cultes (il-Liġi tal‑5 ta’ Mejju 2019 li Tistabbilixxi Diversi Dispożizzjonijiet fil-Qasam Kriminali u fil-Qasam tal-Kulti) (Moniteur belge tal‑24 ta’ Mejju 2019, p. 50023) (iktar ’il quddiem il-“Liġi tal-5 ta’ Mejju 2019”). L-Artikoli 151 sa 163 ta’ din il-liġi jittrasponu parzjalment id-Direttiva 2017/853 fl-ordinament ġuridiku Belġjan.
(
8
)	Li tinsab fil-punt A tal-Parti II tal-Anness I tad-Direttiva 91/477, kif applikabbli qabel id-dħul fis-seħħ tad-Direttiva 2017/853.
(
9
)	Li tinsab fil-punt A tal-Parti II tal-Anness I tad-Direttiva 91/477, kif emendata bid-Direttiva 2008/51 taħt il-“Kategorija B ‑ armi tan-nar soġġetti għall-awtorizzazzjoni” (iktar ’il quddiem il-“Kategorija B”).
(
10
)	Ara l-Artikolu 1(1) tad-Direttiva 91/477, fil-verżjoni tagħha ta’ qabel id-dħul fis-seħħ tad-Direttiva 2017/853 u l-punt 1 tal-Artikolu 1(1) tad-Direttiva 91/477, fil-verżjoni tagħha emendata bid-Direttiva 2017/853.
(
11
)	Ara, b’mod partikolari, il-premessa 20 tad-Direttiva 2017/853.
(
12
)	Ara l-premessa 20 tad-Direttiva 2017/853.
(
13
)	Li jinsabu fil-punt A tal-Parti II tal-Anness I tad-Direttiva 91/477 (iktar ’il quddiem il-“kategoriji A.2, A.3, A.6, A.7 jew A.8 “).
(
14
)	Ara l-premessa 31 tad-Direttiva 2017/853.
(
15
)	Previst fl-Artikolu 17(1) tal-Karta.